4 op borgtog ná betogings in Saldanhabaai | Netwerk24
Deur Warda Meyer 15 Maart 2019 18:10
Die WBHO-kantore wat Woensdag aan die brand gesteek is. Foto: Verskaf
Drie van die vier mans wat Donderdag in verband met Woensdag se gewelddadige betogings op ’n bouperseel van die konstruksiemaatskappy WBHO in Saldanhabaai in hegtenis geneem is, is Vrydag op borgtog vrygelaat.
Die vierde verdagte is reeds Donderdag vrygelaat.
Tien voertuie is uitgebrand en nog 15 beskadig, terwyl tydelike kantore ook aan die brand gesteek is.
Meer as 1 000 werkers het Woensdag opgeruk en amok op die bouperseel gemaak.
Werkers beweer dat WBHO, wat ’n kommersiële ruolie-terminus ter waarde van miljarde rande in Saldanhabaai bou, hulle afdank en werkers van Gauteng af bring om hulle te vervang.
Die landdroshof in Saldanhabaai het die mans Vrydag op R10 000 se borgtog vrygelaat en beveel om weer 12 April in die hof te verskyn.
Kol. André Traut, woordvoerder van die polisie, het vroeër gesê dat die mans op aanklagte van openbare geweld tereg sal staan.
Een van die beskuldigdes, Ashraf Schutte, ’n bekende sakeman in die gebied, wat meer as ’n jaar gelede as ’n subkontrakteur vir WBHO gewerk het, het ná die hofverrigtinge gesê hy het geen benul waarom hy in die eerste plek aangekeer is nie.
“Ek is onskuldig. Ek weet niks van die hele gedoente af nie,” het hy gesê.
Van die voertuie wat uitgebrand is .Foto: Verskaf
Schutte se woordvoerder, Sammy Claassen, het gesê dat Saldanhabaai en breër Weskus se gemeenskap 100% agter Schutte staan.
“Hy is een van die suksesvolste jong entrepreneurs in die streek en is verlede jaar as die jong sakeman van die jaar aangewys.
“Ons doen ’n beroep op WBHO om om ’n tafel te sit met swart besighede en nie die polisie te gebruik in ’n vendetta om ou gevegte te pak nie.”
Claassen beweer WBHO is die enigste maatskappy in die Weskus wat nie geleenthede aan jong swart ondernemings gee nie.
Hy sê swart ondernemings in die Weskus sal hul veldtog voortsit om groot maatskappye te dwing om plaaslike ondernemings die geleenthede te gee wat plaaslike werkers, pleks van inkomelinge, ondersteun.
Netwerk24 het WBHO om kommentaar genader.
Meer oor: Wbho | Borgtog | Betogings